Martindale Hall, en herregård i Australia som ble benyttet som locations for pikeskolen
Et maleri av Hanging Rock fra 1875. Man kan se besøkende ved foten av berget. Bildets stemning ligner på den i filmen og har også nærhet i tid
Et foto av Hanging Rock, der det meste av handlingen utspinner seg
***Picnic ved Hanging Rock*** (originaltittel: *Picnic at Hanging Rock*) er en australsk drama og mysteriefilm fra 1975 regissert av Peter Weir. Filmen handler om en jenteklasse på en pikeskole som deltar på en utflukt til en liten fjellformasjon i sørlige Australia. Der forsvinner tre av jentene og den ene lærerinnen på mystisk vis. De ledende rollene spilles av Anne-Louise Lambert, Helen Morse, Rachel Roberts, Vivean Gray og Dominic Guard. Manus er basert på Joan Lindsays roman med samme tittel fra 1967. Både filmen og boka er fiksjon, men historien er påstått basert på noe som skal ha skjedd i Australia i år 1900.

*Picnic ved Hanging Rock* har tidvis en hallusinatorisk og hypnotisk rytme. Flere sekvenser foregår i sakte film. Den har vært gjenstand for en rekke analyser og tolkninger, og har i ettertid blitt regnet som en kultfilm.

Den ble meget godt mottatt av kritikerne, og ble tildelt både en BAFTA og en Saturn Award, som begge gikk til Russell Boyd for hans fotoarbeid.

Handling
--------

Handlingen er lagt til Appleyard College, en pensjonatskole for piker i Australia. Skolen forfekter en streng og viktoriansk seksualmoral og jentene får innprentet at sex er et nødvendig onde som hører ekteskapet til.

På St. Valentines dag i 1900 legger en av jenteklassene ved skolen ut på en landtur under ledelse av to lærerinner. Turen går til Hanging Rock, en fjellformasjon i Victoria. Ved Hanging Rock oppdager flere at klokkene deres har stanset nøyaktig på tolv. Etter en stund velger fire av jentene å dra avgårde på en egen utflukt lenger oppe fjellene. Samtidig som de beveger seg oppover, synes tre av dem å forsvinne inn i en drømmeverden der naturens mystiske krefter overtar. En av lærerinnene forsvinner også på mystisk vis. En uke senere blir en av jentene funnet oppe i en kløft av letemannskaper, men hun klarer ikke å huske noen ting av hva som har skjedd. Noen uker senere blir levningene til lærerinnen funnet. De andre forblir borte. Ingen klarer å gi noen forklaring på forsvinningene og det hentydes at noe overnaturlig har skjedd i fjellet.

Om filmen
---------

### Popularitet og økonomi

Filmen har per 2004 innbrakt 5,1 millioner AUD i Australia. Produksjonskostnadene var på AUD 443 000.

### Anmelderne

Filmen ble meget godt mottatt av kritikerne, noe som gjenspeiles i at den har fått 95 % på Rotten Tomatoes. Den amerikanske filmanmelderen Roger Ebert gav den 3,5 av 4 stjerner i 1980. I 1998 gav han directors cut-versjonen 4 av 4 stjerner, og plasserte den på sin eksklusive liste over «Great movies».

Filmen er av flere anmeldere blitt beskrevet som et mesterverk.

### Video

En director's cut-versjon ble utgitt i 1998. Denne har en varighet på 1 time og 47 minutter, åtte minutter kortere enn kinoversjonen.

Filmen var meget vanskelig å oppdrive på video før 1998.

### Priser og nominasjoner

Den ble tildelt både en BAFTA og en Saturn Award, som begge gikk til Russell Boyd for hans fotoarbeid. Manusforfatter Cliff Green ble i tillegg tildelt en pris av Australian Writers' Guild og Peter Weir ble tildelt en Golden Charybdis ved Taormina Film Fest.

Det kan også nevnes at den ble nominert til ytterligere to BAFTAer i klassene beste kostyme og beste lyd. Den ble også nominert til beste foto av British Society of Cinematographers og en Saturn Awards for beste manus.

### Produksjon

Den ble innspilt vinteren og våren 1975. Det meste av opptakene ble gjort ved Hanging Rock, men også andre steder som blant annet Martindale Hall, Adelaide og Mintaro ble benyttet. Produksjonskostnadene er estimert til 440 000 australske dollar.

### Fortellerstil

På grunn av dvelende fortellerstil, duse og softede bilder i pastell- og jordfarger, vakre tenåringsjenter som til stadighet grer sitt lange hår, snører igjen hverandres korsetter og fniser med lys stemme til panfløytemusikk, oppfattes filmen først som romantisk, men i dette er bare tilsynelatende. Filmen er full av undertrykte følelser og latent lengsel, helt uuttalte. Slik bygges det etterhvert opp en sterk spenning i det ellers så idylliske skolemiljøet. Når jentene drar på landtur, og seerne følger fire av dem opp mellom klippene der noe ubestemmelig kommer over dem, utvikler filmen seg til en ren grøsser. Det spesielle er at man aldri helt er klar over hva man frykter. Det skumle forsterkes av kontrasten til det ellers så harmoniske visuelle uttrykket. I tillegg er lyden av vindsus mellom steinformasjonene et styrkende element.

Når de fire jentene - ledet av Miranda (Anne Lambert) - beveger seg i klippelandskapet, befinner kamera seg ofte bak dem, litt på avstand og med klipper eller busker i forgrunnen, slik at man får følelsen av iakttagelse.

*Picnic at Hanging Rock* beveger seg på et metaforisk nivå, der tolkningsmulighetene er flere. Særlig de seksuelle hentydningene skinner gjennom. Bildenes komposisjon, linsebruk og ofte nedsatte hastighet skaper en suggererende og grøssende atmosfære.

Den har blitt sammenlignet med filmer som Michelangelo Antonionis *L'Avventura* (1960) og *Blow-Up* (1967), og David Leans *En reise til India* (1984).

### Musikk

Hovedmusikken er basert på to rumenske panfløyte-stykker: "Doina: Sus Pe Culmea Dealului" og "Doina Lui Petru Unc". Disse fremføres av rumenske Gheorghe Zamfir på panfløyte og sveitsiske Marcel Cellier på orgel. I tillegg til dette så bidrar australske Bruce Smeaton med originalmusikk.

Andre klassiske stykker inkluderer Bachs Prelude Nr. 1 i C fra *Das Wohltemperierte Klavier*; Mozarts *Eine kleine Nachtmusik*; Tchaikovskys String Quartet No. 1, Op. 11, og Beethovens *Klaverkonsert nr. 5*.

### Bakgrunn for historien

Weirs film og boka med samme navn anses ofte for å være en sann historie, da begge versjonene hevder dette. Mer vitenskapelig kilder mener at alt er rent oppspinn, men uavhengig av dette er det liten tvil om at denne forvirringen utelukkende har tilført filmen styrke og ikke minst kultstatus. De fleste som har sett filmen sitter igjen med en rekke spørsmål: Hva skjedde denne valentinsdagen? Ble de drept? Klarte de på mystisk vis å rømme, for så å aldri vise seg igjen? Ble de innhentet av en annen dimensjon? Spekulasjonene er mange og irrasjonelle, og svaret er umulig å finne. Enkelte mener dette utgjør fundamentet for Weirs film: desperasjonen etter å finne et svar.

> Filmen dufter av ondskap, men er samtidig parfymert med noen av de vakreste bildene jeg har sett, akkompagnert av tilsvarende skjønn musikk. Men bak denne maleriske overflaten befinner det seg altså et mørke som blir bunnløst i sin mangel på en utgang eller forløsning.
> 
> 
> Lars Ole Kristiansen, Montages, 2009
> 
>

Rollebesetning
--------------

|  |  |
| --- | --- |
| * Anne-Louise Lambert : Miranda (piken som synes å lede de andre)
* Rachel Roberts : Mrs. Appleyard (rektor)
* Vivean Gray : Miss McCraw (lærerinnen som forsvinner)
* Helen Morse : Miss De Poitiers (lærerinne)
* Kirsty Child : Miss Lumley (lærerinne)
* Dominic Guard : Michael Fitzhubert (en engelsk gutt)
* Tony Llewellyn-Jones : Tom
* Jacki Weaver : Minnie
* Frank Gunnell : Mr. Whitehead
* Karen Robson : Irma (piken som kommer til rette)
* Jane Vallis : Marion (en av pikene som forsvinner)
 | * Christine Schuler : Edith (den tykke piken)
* Margaret Nelson : Sarah (piken som må være igjen på skolen)
* John Jarratt : Albert Crundall
* Wyn Roberts : Sgt. Bumpher
* Martin Vaughan : Ben Hussey
* John Fegan : Doc. McKenzie
* Kay Taylor : Mrs. Bumpher
* Peter Collingwood : Col. Fitzhubert
* Garry McDonald : Konstabel Jones
* Olga Dickie : Mrs. Fitzhubert
* Jenny Lovell : Blance
 |

Referanser
----------

1. 1 2 3  Ebert, Roger. «Picnic at Hanging Rock movie review (1975) | Roger Ebert». *www.rogerebert.com* **(engelsk)**. Besøkt 17. januar 2020.
2. 1 2 3  , Montages | (26. november 2009). «Picnic at Hanging Rock (1975) | Montages». *Montages.no* **(norsk)**. Besøkt 17. januar 2020.
3. ↑  «Avansert søk - NRK». *web.archive.org*. 9. januar 2014. Archived from the original on 9. januar 2014. Besøkt 17. januar 2020. CS1-vedlikehold: Uheldig URL (link)
4. 1 2 3  IMDB business/filming dates
5. ↑  «Picnic at Hanging Rock». IMDb. Besøkt 7. september 2019.
6. ↑  «Picnic at Hanging Rock (1975)». *Rotten Tomatoes* **(engelsk)**. Besøkt 13. april 2019.
7. ↑  «Picnic At Hanging Rock: Director's Cut Review | TotalFilm.com». *web.archive.org*. 9. januar 2014. Archived from the original on 9. januar 2014. Besøkt 17. januar 2020. CS1-vedlikehold: Uheldig URL (link)
8. ↑  «10 Australian Horror Films You Can't Miss». *web.archive.org*. 28. mai 2019. Archived from the original on 28. mai 2019. Besøkt 17. januar 2020. CS1-vedlikehold: Uheldig URL (link)
9. ↑  «Best Australian Films – Picnic at Hanging Rock». *www.filmiconic.com*. Arkivert fra originalen 11. september 2017. Besøkt 17. januar 2020.
10. 1 2  IMDb awards
11. ↑  IMDb locations
12. 1 2 3  «Filmguiden CINERAMA.no - DVD: Picnic at Hanging Rock [Criterion Collection] (1975) - anmeldelse». *cinerama.no*. 1. desember 1999. Arkivert fra originalen 8. januar 2014. Besøkt 17. januar 2020.

Eksterne lenker
---------------

* (en) *Picnic ved Hanging Rock* på Internet Movie Database Rediger på Wikidata

* (no) *Picnic ved Hanging Rock* hos Filmfront Rediger på Wikidata

* (sv) *Picnic ved Hanging Rock* i Svensk Filmdatabas Rediger på Wikidata

* (da) *Picnic ved Hanging Rock* i Danmark Nationale Filminstitut Rediger på Wikidata

* (en) *Picnic ved Hanging Rock* på AllMovie Rediger på Wikidata

* (fr) *Picnic ved Hanging Rock* på Allociné Rediger på Wikidata

* (nl) *Picnic ved Hanging Rock* på MovieMeter Rediger på Wikidata

* (en) *Picnic ved Hanging Rock* på Turner Classic Movies Rediger på Wikidata

* (en) *Picnic ved Hanging Rock* på Rotten Tomatoes Rediger på Wikidata

* (en) *Picnic ved Hanging Rock* på Box Office Mojo Rediger på Wikidata
* Picnic at Hanging Rock (Montages, 2009) (Norsk)


|  |  |
| --- | --- |
| Oppslagsverk/autoritetsdata | VIAF **·** GND **·** SUDOC
 |